Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 431/17)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„KAKI RIBERA DEL XÚQUER“

EU št.: PDO-ES-02288 – 9.2.2017

ZOP (X) ZGO ( )

1. Skupina vložnikov in pravni interes

Consejo Regulador de la Denominación Geográfica Protegida „Kaki Ribera del Xúquer“

Plaça del País Valencià, 7. – 46250 Alcudia (Valencija), Španija

Tel. +34 962997702

E-naslov: d.o.kaki@kakifruit.com

Regulativni svet za ZOP „Kaki Ribera del Xúquer“ ima pravni interes v postopku za spremembo specifikacije proizvoda, saj je nadzorni organ za navedeno ZOP, odobren v skladu s standardom UNE-EN ISO/IEC 17065. Svet vključuje pridelovalce kakija z opredeljenega območja, izvaja pa tudi promocijske ukrepe in ukrepe razširjanja proizvoda.

2. Država članica ali Tretja Država

Španija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☐ Dokazilo o poreklu

☒ Metoda proizvodnje

☒ Povezava

☐ Označevanje

☐ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. SPREMEMBE

1.– Prva sprememba je razširitev geografskega območja na naslednje občine: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent in La Pobla del Duc.

Od leta 1998, ko je ministrstvo za kmetijstvo, ribištvo in prehrano Generalitat Valenciana začelo postopek za registracijo označbe porekla „Kaki Ribera del Xúquer“, in poznejše objave te ZOP v Uradnem listu Evropske unije v letu 2002 se je gojenje kakija na opredeljenem geografskem območju v provinci Valencija pospešeno širilo. Proizvodnja se je s komaj 4 000 ton leta 1997 povečala na več kot 200 000 ton v zadnjem tržnem letu, tj. 2015, z vsem, kar to pomeni v gospodarskem in družbenem smislu.

Leta 1998, ko je bil ustanovljen regulativni svet, se je kaki gojil le na omejenem območju v regiji Ribera, in sicer so ga pridelovali le v petih občinah. Vendar se je z leti gojenje te kulture močno razmahnilo ter razširilo na celotno območje regije Ribera in sosednje občine.

Glede na uradne podatke, ki so na voljo od leta 2002, se je v provinci Valencija površina, na kateri se goji kaki, povečala z nekaj več kot 1 900 ha na več kot 14 659 ha leta 2015. Čeprav je proizvodnja skoncentrirana predvsem v občinah regije Ribera, se je razširila tudi na sosednje občine, ki imajo enake talne in podnebne značilnosti kot zaščiteno območje.

Kaki se v teh občinah goji že več kot desetletje, in to uspešno, saj se je rastlina na tem območju prilagodila enako dobro kot v občinah, ki so že zaščitene z ZOP, pridelani sadeži pa imajo enake fizikalno-kemijske in organoleptične lastnosti.

Zato se predlaga razširitev območja, zaščitenega z označbo porekla, da bi se upoštevali rast in prilagoditev gojenja kakija v nekaterih občinah, zaradi kakovosti te kulture in ob zagotavljanju, da bodo lastnosti kakija, pridelanega v teh občinah, enake lastnostim kakija, pridelanega na že zaščitenih območjih. S to razširitvijo bi se lahko za največ 20 % povečala proizvodnja, ki je trenutno zajeta z ZOP.

Podnebne razmere v občinah, za katere se predlaga vključitev v opredeljeno območje, so podobne razmeram v občinah, ki so že zaščitene, pridelani kakiji pa so enaki kakijem, ki že nosijo ZOP. Poleg tega je na seznam občin, ki jih je treba zaščititi, dodana občina Cotes, ki ob pripravi prvotne specifikacije proizvoda pomotoma ni bila vključena na seznam, čeprav je del občin okrožja Ribera Alta in je obkrožena z občinami, ki so na prvotnem seznamu prve specifikacije proizvoda.

Po drugi strani je prav tako v postavki v zvezi z geografskim območjem črtan naslednji stavek: „Površina, namenjena gojenju kakija na zaščitenem območju, se razprostira na približno 2 300 ha, od katerih je skoraj 1 800 ha vpisanih v register.“

Navedena postavka bi morala vključevati samo občine, zajete z označbo porekla. Število hektarov obdelovalne površine – ne glede na to, ali so vpisani v register pri nadzornem organu ali ne – se spreminja, zato ga v specifikaciji proizvoda ni treba navesti.

2.– Druga sprememba se nanaša na podrobnejše navedbe v postavki o opisu proizvoda. Natančneje je stavek: „Kakiji morajo med odpošiljanjem imeti čašico in pecelj,“ nadomeščen z naslednjim: „Kakiji morajo med odpošiljanjem imeti čašo, s pecljem ali brez njega“.

V specifikaciji proizvoda je v točki 2 – Opis proizvoda navedeno, da morajo imeti kakiji ob odpremi „čašo in pecelj“. Vendar je v točki 5 – Pridobivanje proizvoda v isti specifikaciji proizvoda navedeno, da se „[p]ri obiranju […] pecelj odreže tako, da čaša ostane pritrjena na sadež“, enako besedilo pa vsebuje tudi objavljeni enotni dokument. To lahko ustvari zmedo, saj je po eni strani mogoče meniti, da mora biti pecelj prisoten, po drugi strani pa, da ga je treba odrezati.

Da bi se izognili napačnim razlagam je tako v točki 2 – Opis proizvoda v specifikaciji proizvoda besedilo „imeti čašico in pecelj“ nadomeščeno z besedilom „imeti čašo, s pecljem ali brez njega“, kar ustreza dejstvu, da se lahko pecelj ob obiranju odreže bolj ali manj kratko, nikoli pa ne sme segati čez čašo, da ne bi prebodel drugih sadežev v zabojnikih z obranimi sadeži. Navesti je treba, da se del peclja nahaja pod vrhnjim delom kakija, saj je na tem mestu čaša vbočena glede na vrhnji del sadeža, čeprav se priporoča, da se pecelj v celoti odstrani, da bi se preprečile poškodbe drugih sadežev ob obiranju.

3.– Tretja sprememba se nanaša na črtanje naslednjega stavka v opisu proizvoda: „Kakiji morajo med odpošiljanjem biti brez tujega vonja in/ali okusa.“

Lastnost, katere črtanje se predlaga, se namreč pri tej vrsti sadežev zelo redko pojavi, saj je „tuj vonj“ lahko le posledica gnitja ali fizioloških sprememb, ki jih je mogoče zlahka odkriti, pri čemer so te težave že obravnavane v standardih kakovosti. Kar zadeva izraz „tuj okus“, ta implicira, da bi bilo treba opraviti pokušanje sadežev, kar nima smisla glede na to, da je tudi „tuj okus“ lahko le posledica sprememb na sadežih, povezanih z boleznimi ali fiziološkimi težavami, ki jih je mogoče zlahka odkriti s prostim očesom.

Vidiki, ki zagotavljajo kakovost proizvoda, se že preverjajo pri nadzoru, ki ga izvajajo nadzorni organ in gospodarski subjekti. S črtanjem tega besedila bi se morala preprečiti zmeda glede inšpekcijskih pregledov za nadzor in certificiranje proizvoda.

4.– S četrto spremembo je dodano naslednje besedilo: „in dopustna odstopanja za sadeže, ki ne ustrezajo standardu“. Natančneje je v postavki o opisu proizvoda v delu, v katerem so opredeljene dopustne nepravilnosti, ta stavek dodan dvakrat.

Poleg analitskih dejavnikov so pri opisu proizvoda navedene opisne značilnosti proizvoda, med drugim dopustne površinske nepravilnosti. Tako je določena največja dopustna velikost estetskih nepravilnosti okrogle in pravokotne oblike. Vendar obstajajo različne vrste nepravilnosti (ne glede na to, ali so okrogle ali pravokotne) in za vsako od teh vrst različne omejitve. Ta podrobnejša klasifikacija je pojasnjena v priročniku o kakovosti ZOP „Kaki Ribera del Xúquer“.

V standardih kakovosti sadja in zelenjave je opredeljenih več razredov (ekstra, I, II itd.). V vsakem razredu je dovoljeno (omejeno) število sadežev, ki ne ustrezajo parametrom. Ti sadeži so označeni kot „sadeži, ki ne ustrezajo standardu“.

S spremembo je uvedeno dopustno odstopanje za sadeže, ki ne ustrezajo standardu. S to podrobno navedbo so v specifikaciji proizvoda določene omejitve za površinske nepravilnosti in napoteno je na priročnik o kakovosti označbe porekla, v katerem so podrobno opredeljene različne nepravilnosti, ki jih je mogoče najti na sadežih, in dopustna odstopanja glede na vrsto nepravilnosti. Ti standardi kakovosti in obstoječi vzorci standardov kakovosti se nanašajo na sadeže, ki ne ustrezajo standardu, tj. sadeže, ki niso v okviru določenih omejitev in za katere so s standardi kakovosti, ki jih je izdelal regulativni svet, prav tako določene omejitve.

Predlaga se, naj se doda stavek „in dopustna odstopanja za sadeže, ki ne ustrezajo standardu“, da bi se preprečile samovoljne razlage v zvezi s tem vidikom in da bi se dopustni deleži jasno opredelili v standardih kakovosti. Poleg tega bi lahko nenatančnost v specifikaciji proizvoda povzročila nepravilne razlage v zvezi s postopkom nadzora in certificiranja, saj ta vidik ni naveden v specifikaciji proizvoda, ampak samo v standardih kakovosti nadzornega organa, zaradi česar je bilo ocenjeno, da je treba dokumenta uskladiti.

5.– Peta sprememba se nanaša na postavko o pridobivanju proizvoda in vključuje posodobitev datumov obiranja kakija.

V tej postavki je bilo namreč prej navedeno: „Obiranje poteka od konca septembra do začetka novembra.“ V novem besedilu je zdaj navedeno: „Obiranje običajno poteka od konca septembra in lahko traja do konca decembra ali začetka januarja.“

Zaradi spremembe podnebnih razmer in razvoja tehnik upravljanja gojenja od prve registracije ZOP se je obdobje obiranja kakija podaljšalo. Tako je že nekaj let običajno, da se sezona kakija podaljša do konca decembra ali celo do začetka januarja, to spremembo pa je treba vključiti v specifikacijo proizvoda.

6.– Šesta sprememba se nanaša na postavko o povezavi in zlasti točko v zvezi z naravnimi dejavniki, zaradi katerih ima zaščiteno območje poseben značaj.

Natančneje je stavek „Ribera del Xúquer je naravno območje province Valencija, ki ga obkroža prostrana dolina iz obdobja kvartarja oziroma naplavinska ravnina, ki jo prečkata reki Xúquer in Magro“ črtan in nadomeščen z naslednjim: „Ribera del Xúquer je prostrano območje, ki zajema občine okrožja Ribera Alta in občine okrožja Ribera Baixa, pa tudi sosednje občine, skozi katere tečejo reka Xúquer in njeni pritoki. Območje leži v provinci Valencija, obkroža pa ga prostrana dolina iz obdobja kvartarja oziroma naplavinska ravnina, ki jo prečkata reki Xúquer in Magro.“

S prvo spremembo se predlaga, da se v specifikacijo proizvoda vključi več občin. V postavki o povezavi v specifikaciji proizvoda so navedeni naravni dejavniki in opisano je geografsko območje ZOP. Povsem logično je, da mora biti postavka o povezavi skladna z razširitvijo zaščitenega ozemlja, zato je opis zaščitenega območja preoblikovan, da bi ustrezal novemu območju, na katero se nanaša zahtevek in ki vključuje te nove občine.

ENOTNI DOKUMENT

„KAKI RIBERA DEL XÚQUER“

EU št.: PDO-ES-02288 – 9.2.2017

ZOP (X) ZGO ( )

1. Ime

„Kaki Ribera del Xúquer“

2. Država članica ali Tretja Država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Sadež kakija (Diospyros kaki) sorte „rojo brillante“, ki se zaužije svež. Gre za jagodo, ki se navadno razvije partenokarpno; ker opraševanja ni, ta sadež ne vsebuje semen.

Značilnosti sadeža: v času obiranja je oranžno rumen, ko dozori, pa postane živo rdeč. Napol sprijeta lupina je srednje debela. Čvrsto meso je v času obiranja oranžno rdeče barve, ko dozori, pa postane živo rdeče. Ko kaki dozori, trpek okus postane sladek; sadež je v prečnem prerezu okrogle oblike, v vzdolžnem prerezu pa rahlo podolgovat.

Kakiji morajo med odpošiljanjem:

— biti celi,

— imeti čašo, s pecljem ali brez njega,

— biti zdravi (izključeni so sadeži s poškodovanim ali gnilim mesom),

— biti čisti, dejansko brez kakršne koli vidne tuje snovi,

— biti brez odvečne zunanje vlage.

Kakiji z zaščiteno označbo porekla morajo v premeru meriti najmanj 61 mm.

Meso sadežev ne sme biti poškodovano, manjše estetske nepravilnosti lupine, ki ne vplivajo na splošno stanje proizvoda, njegovo kakovost, sposobnost ohranjanja kakovosti in predstavitev v pakiranju, se lahko dovolijo v okviru spodnjih omejitev:

— največ 1 cm2 celotne površine za estetske nepravilnosti (ki ne vplivajo na meso sadeža) podolgovate ali pravokotne oblike. Največje dovoljeno odstopanje je 2 cm2 in nikoli ne presega 20 % sadeža. V obeh primerih so različne omejitve glede na vrsto nepravilnosti in dopustna odstopanja za sadeže, ki ne ustrezajo standardu, določeni s standardi kakovosti zaščitene označbe porekla „Kaki Ribera del Xúquer“;

— estetske nepravilnosti (ki ne vplivajo na meso sadeža) okrogle oblike lahko zavzemajo površino, ki ustreza krogu s premerom največ 1,5 cm. Največje dovoljeno odstopanje je 2,5 cm in nikoli ne presega 20 % sadeža. V obeh primerih so različne omejitve glede na vrsto nepravilnosti in dopustna odstopanja za sadeže, ki ne ustrezajo standardu, določeni s standardi kakovosti označbe porekla „Kaki Ribera del Xúquer“.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje je treba izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Nadzorni organ bo lahko preveril trgovske etikete vseh gospodarskih subjektov, s čimer bo zagotovil pravilno uporabo nomenklature in oznak zaščitene označbe porekla. Etikete morajo imeti obvezno navedbo „zaščitena označba porekla ‚Kaki Ribera del Xúquer‘“.

4. Jedrnata opredelitev geografskega območja

Območje proizvodnje vključuje primerna zemljišča za gojenje tega pridelka v naslednjih občinah: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón in Xàtiva, ki so vse del province Valencija v avtonomni skupnosti Valencija.

5. Povezava z geografskim območjem

5.1 Posebnosti geografskega območja

Zgodovinske posebnosti

Kaki je sadno drevo iz družine Ebenaceae (ebenovke) s poreklom s Kitajske, kjer so ga začeli gojiti v 8. stoletju. V drugi polovici 19. stoletja so kaki začeli gojiti v zahodni Evropi, v Španiji se pojavi leta 1870. Danes nacionalna proizvodnja poteka predvsem v avtonomni skupnosti Valencija, v kateri se nahaja območje, zaščiteno z označbo porekla „Kaki Ribera del Xúquer“, ki združuje 50 % celotne proizvodnje.

Kaki „rojo brillante“ se je pojavil samodejno po sejanju semen ob meji ene od parcel občine Carlet. Okrog leta 1960 je bil nato cepljen prvi homogen nasad v občini Alcudia, kar je bil začetek hitrega razvoja sorte v regiji.

Naravne posebnosti

Ribera del Xúquer je območje, ki zajema občine ob bregovih reke Xúquer in njenih pritokov v provinci Valencija, ki pripadajo okrožjema Ribera Alta in Ribera Baixa, pa tudi sosednje občine, skozi katere tečejo reka Xúquer in njeni pritoki. Območje leži v provinci Valencija, obkroža pa ga prostrana dolina iz obdobja kvartarja oziroma naplavinska ravnina, ki jo prečkata reki Xúquer in Magro.

Velik del zemljišč, namenjenih gojenju, se nahaja na nižinskih obrežjih rek Xúquer in Magro, kjer je prst zelo bogata in kompaktna. Gre za naplavinska tla, naplavine pa je prinesel vodni tok reke Xúquer in njenih pritokov, ki se spuščajo z gorskih območij. Poleg tega na spodnjem delu položnih strmin doline najdemo koluvialno prst rožnate barve, ki je mehka in zlasti primerna za intenzivno pridelavo.

Območje ima blago podnebje s povprečno letno temperaturo 17 °C ter povprečnimi temperaturami od 9 do 10 °C meseca januarja in od 24 do 25 °C meseca avgusta. Ker je oblačnost šibka, povprečna letna količina padavin nikoli ne preseže 400 do 500 mm. Poleg tega so rastline zaščitene pred zmrzaljo z okoliškimi hribi, še zlasti v dolinah pritokov.

5.2 Posebnosti proizvoda

Sorta „rojo brillante“ je avtohtona sorta območja in je rezultat samodejne mutacije druge lokalne sorte, zato je popolnoma prilagojena na regijo Ribera del Xúquer, kjer njeno gojenje poteka na optimalen način.

Kakiji, gojeni na zaščitenem območju, imajo večje razmerje višina/premer in bolj koničasto obliko. „Kaki Ribera del Xúquer“ je drugačen zaradi svoje koničaste oblike, ki je nekoliko bolj podolgovata in ima zato večje razmerje višina/premer, kar daje sadežem z zaščitenega območja značilno obliko. Poleg tega je zaradi blagega podnebja in odsotnosti ekstremnih temperatur na območju sadež v povprečju večji kot na drugih območjih pridelave.

„Kaki Ribera del Xúquer“ ima tudi značilno izrazito rdečo barvo in sladek okus, ko je zrel, ki se zaradi razmer na območju pojavi bolj zgodaj; sadež se lahko pobere tudi preden dozori, tehnika odstranjevanja trpkosti pa omogoča trženje sadeža, ko je njegovo meso čvrsto, zelo sladko in ima značilen okus kakijev, proizvedenih v regiji Ribera del Xúquer.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Za regijo Ribera del Xúquer velja, da je zibelka kakija „rojo brillante“, saj se je ta sorta pojavila v tej regiji po samodejni mutaciji; sorta je danes dobro razširjena v regiji in na trgu.

Pedoklimatski dejavniki opredeljenega geografskega območja se odražajo v značilnostih kakija.

Kombinacija blagega podnebja zaradi bližine sredozemskega morja ter koluvialne obdelovalne zemlje, nastale zaradi prisotnosti tokov Xúquer in Magro, ki obkrožajo regijo, daje sadežu „Kaki Ribera del Xúquer“ njegove posebne značilnosti – bolj koničasto obliko in posledično večje razmerje višina/premer, sadež pa je na splošno večji in značilno obarvan, ko dozori.

Sklic na objavo specifikacije

(drugi pododstavek člena 6(1) te uredbe)

http://www.agricultura.gva.es/modificacion_pc_kakiriberadelxuquer

(1) UL L 343, 14.12.2012, str. 1.